Birinci Nügədi

Birinci Nügədi — Azərbaycan Respublikasının Quba rayonunun Birinci Nügədi kənd inzibati ərazi dairəsində kənd. Eyniadlı bələdiyyənin tərkibindəki yeganə kənddir.

Quba rayonunun ən böyük kəndidir. Quba – Qonaqkənd yolunun 5-ci km-də yerləşir. Kəndin əhalisi 10 min nəfərə yaxındır.

 Toponimikası 
Kənd Qaraçayın sol sahilində, Qusar maili düzənliyində yerləşir. XVIII əsrə aid sənədlərin məlumatına görə, Quba şəhərinin əhalisinə mənsub bağ ərazilərində ailələrin məskunlaşması nəticəsində yaranan yaşayış məntəqəsi Nügədi (tat dilində "yeni kənd, təzə kənd") adlandırılmışdır. Sonralar kəndn böyüyərək iki yerə ayrılmış və onları bir-birindən fərqləndirmək üçün adlarının əvvəlinə birinci və ikinci sözləri artırılmışdır.Azərbaycan Toponimlərinin Ensiklopedik Lüğəti. Azərbaycan Milli Elmlər Akademiyası. Nəsimi adına Dilçilik İnstitutu. Şərq-qərb Bakı-2007. səh.427

 Mədəniyyəti 
Kənddə mədəniyyət evi, 9 illik və 11 illik orta məktəb, sağlamlıq məntəqəsi, aptek, bələdiyyə binası, poçt məntəqəsi, ATM, yanacaqdoldurma məntəqəsi, stadion, şadlıq sarayı, uşaq bağçası, məscid və kitabxana, 2 internet kafe fəaliyyət göstərir.

 Coğrafiyası və iqlimi 
Nügədinin ərazisi dağlıq və düzənliklərdən ibarətdir. Kənd ərazisində 1-ci və 2-ci Nügədi kəndləri arasında "Bəhyə" dağı yerləşir. Kən din iqlimi mülayimdir. Bəhyə dağının yaxınlığından Qaraçay çayı axır. Ümumilikdə kənd, Ağçay və Qaraçayın əhatəsində yerləşir. Nügədi kəndi Amsar və 2-ci Nügədi kəndlərinin qonşuluğundadır. Kənd inzibati cəhətdən 5 məhəllədən ibarətdir. Bütün küçələrə müvafiq adlar verilmiş və mənzillər nömrələnmişdir. Nügədinin bəzi yollarına asfalt, digərlərinə isə daş örtük döşənmişdir.

 Əhalisi 
Nügədinin əhalisi Azərbaycan türklərindən ibarətdir. 2010-cu il açıqlamalarına görə əhalinin 51%-ini qadınlar, 49%-ini isə kişilər təşkil edir.Kənddə az miqdarda Azərbaycan tatları da yaşayır. Kəndin cavan əhalisi üstünlük təşkil edir. Əhalinin bir hissəsi xaricdə əmək fəaliyyətindədir.

2009-cu ilin siyahıyaalınmasına əsasən kəndə 7768 nəfər əhali yaşayır.Azərbaycan Respublikası Əhalisinin Siyahıyaalınması. Azərbaycan Respublikasının Dövlət Statistika Komitəsi. Bakı-2010. Səh.629

 İqtisadiyyatı 
Kəndin iqtisadiyyatı əsasən meyvəçilik və taxılçılıqdır. Kənddə alma, armud və s. kimi meyvələr yetişdirilir. Əhalinin tələbatını ödəmək məqsədilə həyətyanı torpaq sahələrində kənd təsərrüfatı məhsulları, tərəvəz bitkiləri və s. becərilir. Əhali fərdi maldarlıqla da məşğul olur. İri və xırda buynuzlu mal-qara saxlanılır. Quşçuluq inkişaf etdirilir, toyuq, ördək, qaz, hind quşu və s. kimi ev quşları yetişdirilir.

 İstinadlar 

 Həmçinin bax 

Kateqoriya:Quba rayonunun kəndləri